ΑΠΟΦΑΣΗ ΤΟΥ ΣΥΜΒΟΥΛΙΟΥ της 19ης Ιουνίου 1978 περί συνάψεως της ευρωπαϊκής συμβάσεως "περί της προστασίας των ζώων στα εκτροφεία"

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος, και ιδίως τα άρθρα 43 και 100,

την πρόταση της Επιτροπής,

τη γνώμη της Συνελεύσεως (1),

τη γνώμη της Οικονομικής και Κοινωνικής Επιτροπής (2),

Εκτιμώντας:

ότι η ευρωπαϊκή σύμβαση περί της προστασίας των ζώων στα εκτροφεία, αποκαλουμένη στο εξής "σύμβαση", καταρτίσθηκε στο Συμβούλιο της Ευρώπης για την προστασία των ζώων στα εκτροφεία, ιδιαίτερα στα σύγχρονα συστήματα εντατικής εκτροφής-

ότι η οδηγία 70/373/ΕΟΚ του Συμβουλίου της 20ής Ιουλίου 1970 περί εισαγωγής τρόπων δειγματοληψίας και κοινοτικών μεθόδων αναλύσεως για τον επίσημο έλεγχο των ζωοτροφών (3), όπως τροποποιήθηκε τελευταία από την οδηγία 76/372/ΕΟΚ (4), η οδηγία 70/524/ΕΟΚ του Συμβουλίου της 23ης Νοεμβρίου 1970 περί των προσθέτων στις ζωοτροφές (5), όπως τροποποιήθηκε τελευταία από την οδηγία 78/117/ΕΟΚ (6), και την οδηγία 74/63/ΕΟΚ του Συμβουλίου της 17ης Δεκεμβρίου 1973 περί καθορισμού των ανωτάτων ορίων περιεκτικότητος σε ανεπιθύμητες ουσίες και προϊόντα στις ζωοτροφές (7), όπως τροποποιήθηκε τελευταία από την οδηγία 76/934/ΕΟΚ (8), θέσπισαν κοινούς κανόνες δυνάμενους να θιγούν από τη σύμβαση και ιδίως από την εφαρμογή ορισμένων διατάξεων αυτής-

ότι άλλες διατάξεις της συμβάσεως υπάγονται σε τομείς, στους οποίους η Κοινότητα δεν έχει ακόμη θεσπίσει κοινούς κανόνες-

ότι η προστασία των ζώων δεν αποτελεί από μόνη της έναν από τους στόχους της Κοινότητος- ότι, εν τούτοις, οι ισχύουσες σήμερα εθνικές νομοθεσίες στον τομέα της προστασίας των ζώων στα εκτροφεία παρουσιάζουν διαφορές δυνάμενες να δημιουργήσουν άνισους όρους ανταγωνισμού και έχουν, γι' αυτόν το λόγο, άμεση επίπτωση στη λειτουργία της κοινής αγοράς-

ότι, άλλωστε, η σύμβαση καλύπτει θέματα, τα οποία υπεισέρχονται στα πλαίσια της κοινής γεωργικής πολιτικής-

ότι, κατά συνέπεια, η συμμετοχή της Κοινότητος στη σύμβαση κρίνεται αναγκαία για την πραγματοποίηση των προαναφερθέντων στόχων της Κοινότητος-

ότι η εκτροφή των ζώων διενεργείται στη Γροιλανδία κάτω από συνθήκες, που διαφέρουν βασικά από εκείνες που υφίστανται στις άλλες περιοχές της Κοινότητος, λόγω των περιστάσεων στο σύνολό τους, ιδίως του κλίματος, του αραιοκατοικημένου της περιοχής και της τεράστιας εκτάσεως της νήσου- ότι, κατά συνέπεια, δεν συντρέχει λόγος εφαρμογής της συμβάσεως στη Γροιλανδία,

ΑΠΟΦΑΣΙΖΕΙ:

Άρθρο 1

Η ευρωπαϊκή σύμβαση περί της προστασίας των ζώων στα εκτροφεία εγκρίνεται εξ ονόματος της Ευρωπαϊκής Οικονομικής Κοινότητος.

Το κείμενο της συμβάσεως προσαρτάται στην παρούσα απόφαση.

Άρθρο 2

Ο Πρόεδρος του Συμβουλίου προβαίνει στην κατάθεση του εγγράφου εγκρίσεως, σύμφωνα προς το άρθρο 14 της συμβάσεως (9). Κατά την κατάθεση του εγγράφου εγκρίσεως, ο πρόεδρος του Συμβουλίου δηλώνει, σύμφωνα με το άρθρο 16 της συμβάσεως, ότι αυτή δεν θα εφαρμοσθεί στη Γροιλανδία.

Έγινε στο Λουξεμβούργο, στις 19 Ιουνίου 1978.

Για το Συμβούλιο

Ο Πρόεδρος

P. DALSAGER

(1) ΕΕ αριθ. Α 83 της 4.4.1977, σ. 43.

(2) ΕΕ αριθ. Α 204 της 30.8.1976, σ. 26.

(3) ΕΕ αριθ. Ν 170 της 3.8.1970, σ. 2.

(4) ΕΕ αριθ. Ν 102 της 15.4.1976, σ. 8.

(5) ΕΕ αριθ. Ν 270 της 14.12.1970, σ. 1.

(6) ΕΕ αριθ. Ν 40 της 10.2.1978, σ. 19.

(7) ΕΕ αριθ. Ν 38 της 11.2.1974, σ. 31.

(8) EΕ αριθ. Ν 364 της 31.12.1976, σ. 20.

(9) Η ημερομηνία ενάρξεως της ισχύος της συμβάσεως θα δημοσιευθεί στην Επίσημη Εφημερίδα των Ευρωπαϊκών Κοινοτήτων, με μέριμνα του Γενικού Γραμματέως του Συμβουλίου.